ИЗПИТ СНП / 16. април 2010 
Отговори на казуса по СНП:
1. Валиден ли е брачният договор. Ако не, валидира ли се в по-късен момент?
В случая важи принципът tempus regit factum, тъй като няма правило, което да придава обратно действие/действие спрямо заварени правоотношения на уредбата на новия СК/2009.

Брачният договор е сключен при действието на СК/1985. СК/1985 не допуска отклонения от установения от него режим на СИО и режим на лични имущества. Поради това брачният договор, накърнявайки императивно правило, е нищожен поради противоречие на закона (чл. 26, ал. 1 ЗЗД).

Този извод не се разколебава и от факта, че с брачния договор А и В уговарят режим именно на СИО (т.е. на пръв поглед има припокриване между законовия и “договорения” режими). Ако брачният договор между А и В беше действителен, той – съгласно описаните в казуса негови клаузи – би трябвало да разпростре ефекта на СИО върху “всичко, придобито по време на брака”. А СИО съгласно СК/1985 няма универсален, а ограничен предметен обхват – вещи, права върху вещи и парични влогове.

Брачният договор е нищожен независимо от това, че няколко месеца след сключването му влиза в сила новият СК/2009, който допуска такива договори. Отпадането на законова пречка пред една сделка не означава валидирането й нито ex tunc, нито ex nunc. Обратното би поощрило сключването на противозаконни съглашения с надеждата, те да се “узаконят” в неясно бъдеще и така би застрашило стабилността на оборота.

2. Какво е действието на договора по отношение на имота?
Съглашението между А и В е нищожно като брачен договор. Поради това то не може в такова свое качество (на брачен договор) да прехвърли ½ от имота на А върху В.

Съглашението между А и В не би могло и да се конвертира до обикновен прехвърлителен договор относно ½ идеална част от имота, тъй като в този случай пък ще е нищожно поради липса на предписана от закона форма – нотариален акт (чл. 26, ал. 2 във вр. с чл. 18 ЗЗД).

Отношенията между съпрузите по този заварен брак се уреждат от законовия режим на общност (§4 от Преходните и заключителни разпоредби на СК). Но дори при този режим предбрачното имущество на всеки от съпрузите остава лично (чл. 22, ал. 1). Следователно, имотът остава изцяло собственост на съпруга А.

3. Правилен ли е отказът на ДЛГС да отбележи договора в акта за брак?
Тъй като бракът между А и В е сключен при действието на стария СК/1985, който допуска единствено уредения в него законов режим , вписването на (нищожен) брачен договор в акта за брак би било грубо нарушение на задълженията на ДЛГС.

Нещо повече, съгласно действащия тогава режим на актовете за гражданско състояние измежду реквизитите на акта за сключен граждански брак по понятни причини няма такъв, в който да се отбележи сключването на (тогава недопустим и поради това нищожен) брачен договор.

Отказът на ДЛГС е правомерното и единствено възможно поведение при такова искане.
4. Основателна ли е претенцията на В към банката за получаване на половината от сумата на влога?
След като  договорът, сключен през юли 2009 г., е нищожен и няма данни да е сключен нов договор след влизане в сила на СК, отношенията между съпрузите, както е посочено в т. 2, се уреждат от законовия режим на общност. Паричният влог, независимо от това кога е придобит – преди или по време на брака, е лично имущество на съпруга, на чието име е открит (по арг. на противното от чл. 21, ал. 1) и следователно той може да се разпорежда самостоятелно с него. Претенцията на другия съпруг към банката е неоснователна.

5. Правилно ли нотариусът е отказал да изповяда сделката и защо?
Както е посочено в т. 2, имотът остава лична собственост на единия съпруг, поради което той може да се разпорежда сам с него. Единствено ако е семейно жилище и съпрузите нямат друго жилище, за това разпореждане е необходимо съгласие на другия съпруг (или разрешение на РС). В случая съпрузите не биха могли да продадат имота в качеството на съсобственици, но общото им желание може да се изтълкува като воля на собственика и допълнително съгласие на другия съпруг по чл. 26 от СК.

